b'\n_START_ARTICLE_\nHarakkak\xc3\xa4ki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 37\xe2\x80\x9340\xc2\xa0cm, siipien k\xc3\xa4rkiv\xc3\xa4li 58\xe2\x80\x9361\xc2\xa0cm ja paino 130\xe2\x80\x93200\xc2\xa0g. Koiras on hieman naarasta suurempi. Harakkaa muistuttava, hiukan k\xc3\xa4ke\xc3\xa4 isompi lintu, jonka selk\xc3\xa4puoli ja pyrst\xc3\xb6 ovat tumman harmaanruskeat, alapuoli valkoinen, rinnasta kermanv\xc3\xa4rinen, siipien yl\xc3\xa4pinta mustan ja valkoisen kirjavat sek\xc3\xa4 p\xc3\xa4\xc3\xa4 ja t\xc3\xb6yht\xc3\xb6 kyyhkynharmaat. Pyrst\xc3\xb6 on hyvin pitk\xc3\xa4 ja siivet lennossa leve\xc3\xa4t, joten se antaa suuremman vaikutelman kuin onkaan. Nokka on tumma, voimakas ja k\xc3\xa4rjest\xc3\xa4\xc3\xa4n alasp\xc3\xa4in taipunut. Sukupuolet ovat samanv\xc3\xa4risi\xc3\xa4. Nuori lintu muistuttaa vanhaa, mutta sen t\xc3\xb6yht\xc3\xb6 on musta ja vaatimattomamman kokoinen, siiven yl\xc3\xa4pinnan t\xc3\xa4pl\xc3\xa4t kellahtavia ja k\xc3\xa4sisulissa on ruskeat k\xc3\xa4rkit\xc3\xa4pl\xc3\xa4t._NEWLINE_Soidin\xc3\xa4\xc3\xa4ni on voimakas, karhea "kittera-kittera, wiiou-wiiou, wou-wou-wah". Varoitus\xc3\xa4\xc3\xa4ni on varismainen r\xc3\xa4\xc3\xa4kyn\xc3\xa4.\n_START_SECTION_\nEsiintyminen\n_START_PARAGRAPH_\nHarakkak\xc3\xa4ki pesii V\xc3\xa4limeren maissa, etenkin Iberian niemimaalla ja Turkissa, paikoin L\xc3\xa4hi-id\xc3\xa4ss\xc3\xa4, sek\xc3\xa4 etel\xc3\xa4isess\xc3\xa4 Afrikassa. Muuttolintu, jonka pohjoiset populaatiot talvehtivat Afrikan pohjoisosissa ja Saharan etel\xc3\xa4puolella, ja etel\xc3\xa4iset keskisess\xc3\xa4 Afrikassa. Euroopan populaatio on kooltaan 120\xc2\xa0000\xe2\x80\x93150\xc2\xa0000 yksil\xc3\xb6\xc3\xa4. Lajin kanta on elinvoimainen._NEWLINE_Suomessa laji on tavattu kahdesti, ensiksi nuori lintu lokakuussa 1946 Kokkolassa. Toinen havainto tehtiin 14. elokuuta 2007 lintujen syysmuuton tarkkailijoiden n\xc3\xa4hdess\xc3\xa4 Hangon lintuasemalla 1kv (1kv = samana vuonna munasta kuoriutuneen) nuoren harakkak\xc3\xa4en.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4aikana monenlaiset mets\xc3\xa4t, pensaikot ja puutarhat.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nHarakkak\xc3\xa4ki on pes\xc3\xa4loinen, joka munii p\xc3\xa4\xc3\xa4asiassa varislintujen pesiin. Afrikassa se munii usein my\xc3\xb6s kottaraisten pesiin. Harakka on p\xc3\xa4\xc3\xa4is\xc3\xa4nt\xc3\xa4laji Etel\xc3\xa4-Euroopassa. Naaras munii is\xc3\xa4nt\xc3\xa4lajin pes\xc3\xa4\xc3\xa4n yhden munan, mutta ei poista yht\xc3\xa4\xc3\xa4n munaa, kuten k\xc3\xa4ki tekee. Se kuitenkin usein nokkimalla rikkoo yhden tai useamman is\xc3\xa4nt\xc3\xa4lajin munan. Se valitsee tarkkaan sellaisen pes\xc3\xa4n, jossa muninta on viel\xc3\xa4 kesken tai haudonta on juuri alkanut. Harakkak\xc3\xa4en munan haudonta-aika on lyhyempi, 12\xe2\x80\x9315 p\xc3\xa4iv\xc3\xa4\xc3\xa4, kuin is\xc3\xa4nt\xc3\xa4lajin, joten poikanen kuoriutuu usein ennen is\xc3\xa4nt\xc3\xa4lajin poikasia. K\xc3\xa4enpoikanen kasvaa nopeasti ja voimakkaalla kerj\xc3\xa4\xc3\xa4misell\xc3\xa4 se saa emot ruokkimaan itse\xc3\xa4\xc3\xa4n. Se my\xc3\xb6s est\xc3\xa4\xc3\xa4 muita poikasia saamasta ruokaa makaamalla niiden p\xc3\xa4\xc3\xa4ll\xc3\xa4 ja nokkimalla niiden p\xc3\xa4\xc3\xa4t\xc3\xa4. Is\xc3\xa4nt\xc3\xa4lajin kaikki poikaset kuolevat l\xc3\xa4hes varmasti, jos ne syntyv\xc3\xa4t 3\xe2\x80\x934 p\xc3\xa4iv\xc3\xa4\xc3\xa4 my\xc3\xb6hemmin kuin k\xc3\xa4enpoikanen. Joskus samaan pes\xc3\xa4\xc3\xa4n munitaan 2 harakkak\xc3\xa4en munaa. Nuorempi poikasista selviytyy siin\xc3\xa4 tapauksessa, ett\xc3\xa4 se on munittu enint\xc3\xa4\xc3\xa4n 5 p\xc3\xa4iv\xc3\xa4\xc3\xa4 my\xc3\xb6hemmin kuin ensimm\xc3\xa4inen k\xc3\xa4en muna. Poikanen l\xc3\xa4htee pes\xc3\xa4st\xc3\xa4 oksille kiipeilem\xc3\xa4\xc3\xa4n runsaan 2 viikon ik\xc3\xa4isen\xc3\xa4. Lentokykyinen se on noin 23 p\xc3\xa4iv\xc3\xa4\xc3\xa4 vanhana._NEWLINE_Naaras voi munia jopa 24 munaa lis\xc3\xa4\xc3\xa4ntymiskauden aikana, tavallisimmin noin 18.\n_START_SECTION_\nRavinto\n_START_PARAGRAPH_\nSy\xc3\xb6 enimm\xc3\xa4kseen karvaisia kovakuoriaisten toukkia, joista se ensin poistaa p\xc3\xa4\xc3\xa4osan karvoista. Sy\xc3\xb6 my\xc3\xb6s muita isompia hy\xc3\xb6nteisi\xc3\xa4 ja my\xc3\xb6s pieni\xc3\xa4 liskoja.'